钦定古今图书集成/明伦汇编/氏族典/第084卷 > 胡铨
## 钦定古今图书集成/明伦汇编/氏族典/第084卷 > 胡铨

按《宋史胡铨传》：铨字邦衡，庐陵人。建炎二年，高宗策
士淮海，铨因御题问“治道本天，天道本民”，答策万馀
言。高宗见而异之，授抚州军事判官，未上，转承直郎。
绍兴五年，吕祉以贤良方正荐，除枢密院编修官。八
年，秦桧决策主和，金使以诏谕江南为名，中外汹汹。
铨抗疏言王伦、秦桧、孙近可斩。十二年，谏官罗汝楫
劾铨饰非横议，诏除名，编管新州。十八年，移谪吉阳
军。二十六年，桧死，铨量移衡州。铨之初上书也，宜兴
进士吴师古锓木传之金人，募其书千金。孝宗即位，
复奉议郎、知饶州。隆兴元年，迁秘书少监，擢起居郎，
论史官失职者四。兼侍讲、国史院编修官。又进言乞
都建康。时旱蝗星变，铨应诏上书，始终以《春秋》书灾
异之法，言“政令之阙有十，而上下之情不合亦有十。”
兼权中书舍人、同修国史张浚之子栻赐金紫，铨缴
奏之，谓不当如此待勋臣子。浚雅与铨厚，不顾也。诏
以和戎遣使，大询于庭，侍从、台谏预议者凡十有四
人，主和者半，可否者半，言不可和者，铨一人而已。二
年，兼国子祭酒，寻除权兵部侍郎。八月，上以灾异，避
殿减膳，诏廷臣言阙政急务，铨以振灾为急务，议和
为阙政。其《议和之书》曰：“今日之议，若成，则有可吊者
十，若不成，则有可贺者亦十。”乾道初，以集英殿修撰
知漳州，改泉州。趣奏事，留为工部侍郎。七年，除宝文
阁待制，留经筵。求去，与外祠，陛辞，犹以归陵寝、复故
疆为言。七年，以资政殿学士致仕。薨，谥忠简。有《澹庵
集》一百卷行于世。孙槻、矩，皆至尚书。

===胡峄===按《太仓州志》：“峄，字仲连，天性高远，放散泉石间。建炎
登极，特以年格授官，得迪功郎、安远尉。不仕。所居五
柳园，加植松竹，用杜甫‘宅舍如荒村’句，号如村老人。
绍兴十四年卒。”